รมว. คลัง เล็งเสนอจัดตั้ง Thailand Future Fund ขนาด 1 แสนลบ. เข้าครม.
รมว. คลัง เล็งเสนอจัดตั้ง Thailand Future Fund ขนาด 1 แสนลบ. เข้าครม. ใน 2 สัปดาห์ เพื่อเป็นช่องทางระดมทุนใช้ในการลงทุนโครงสร้างพื้นฐาน มั่นใจตลาดหุ้นไทยปีหน้าจะดีขึ้น จากแนวโน้มเศรษฐกิจที่จะฟื้นตัว หลังรัฐฯ ออกนโยบายกระตุ้นเศรษฐกิจ
19 พ.ย. 2558

นายอภิศักดิ์ ตันติวรวงศ์ รมว.คลัง คาดว่า กระทรวงการคลังจะเสนอเรื่องการจัดตั้ง Thailand Future Fund ขนาด 1 แสนล้านบาทเข้าที่ประชุมคณะรัฐมนตรี (ครม.) ภายใน 2 สัปดาห์ ทั้งนี้เพื่อเป็นช่องทางระดมทุนมาใช้ในการลงทุนโครงสร้างพื้นฐาน โดยจะเน้นการเสนอขายหน่วยลงทุนให้นักลงทุนสถาบันในและต่างประเทศเป็นหลัก ส่วนผลตอบแทนการลงทุนนั้นขณะนี้อยู่ระหว่างการศึกษา
พร้อมกันนี้ รมว.คลัง ได้แสดงความมั่นใจว่าตลาดหุ้นไทยในปีหน้าจะดีขึ้นกว่าปีนี้แน่นอน เป็นผลมาจากแนวโน้มเศรษฐกิจที่จะฟื้นตัวขึ้น หลังจากรัฐบาลออกนโยบายต่างๆ มากระตุ้นเศรษฐกิจ เช่น การลงทุนโครงสร้างพื้นฐานและการกระจายรายได้สู่ระดับฐานราก ซึ่งจะทำให้เศรษฐกิจปีหน้าเห็นการฟื้นตัวขึ้นอย่างชัดเจนจากปีนี้ที่ชะลอตัว 
“รัฐบาลพยายามขับเคลื่อนในปีนี้มาแล้วค่อนข้างเยอะ แต่ยังไม่มากนัก ทำให้การลงทุนต่างๆ จะไปกระจุกตัวอยู่ปีหน้า ไม่ว่าเมกะโปรเจ็คต์ต่างๆ และการส่งเสริมรายได้ให้กับประชาชนเป็นตัวหลักที่หนุนการเติบโตของเศรษฐกิจในประเทศ และเรามองว่าตลาดหุ้นไทยในปีหน้าก็จะดีขึ้นจากปีนี้แน่นอน สะท้อนภาพเศรษฐกิจในบ้านเรา”รมว.คลัง กล่าว